古風送行陳省元
作者：姜特立
朝代：宋

paragraphs: 梅山老人頭雪白，摸索曹劉還認得。
平生鹿鹿視餘子，誰是詩中真巨擘。
踵門忽得天下士，慕我虛聲遠相覓。
袖中磊磈出奇語，和璧隨珠暗相射。
對之坐久神氣定，言下分明箭鋒直。
傍觀如堵相駭愕，頗復見我有此客。
雄篇累日費酬答，但怪筆端飛霹靂。
君才自是千里駒，鞭影不摇何待策。
古人妙處應自知，悟解多端難指畫。
請君更去勘諸方，莫道梅山得消息。